《咏史示儿 其二》
明代·王弘诲

亲亲之谓仁，敬长之谓义。仁义本并行，夷齐则皆是。

学夷曰从父，学齐曰尊君。君父各有当，情理贵无愆。

所以民无称，仲尼谓至德。亶父岂不慈，伯季亦奚择。

大人有不为，义在无信果。正名岂为迂，言行必求可。

至理谅斯在，明训炳丹青。归求有馀师，箪豆戒徇名。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。